钦定古今图书集成/明伦汇编/氏族典/第399卷 > 《廖用贤尚友录》 > 史嵩之
## 钦定古今图书集成/明伦汇编/氏族典/第399卷 > 《廖用贤尚友录》 > 史嵩之

按《宋史史嵩之传》：“嵩之，字子由，庆元府鄞人。嘉定十
三年进士，调光化军司户参军。宝庆三年，通判襄阳
府。绍定元年，权知枣阳军。三年，枣阳屯田成，转两官，
以明堂恩封鄞县男。五年，知襄阳府。端平元年，破蔡
灭金，献俘，上露布，降诏奖谕，进封子。会出师与淮、阃
协谋掎角，嵩之力陈非计，疏为六条上之。寻以华文”
阁直学士知隆兴府。帝自师溃，悔不用嵩之言。召见，
言：“今日之事，当先自治，不可专恃和议。”乞祠，以前职
知平江府。嘉熙元年，进华文阁学士、京西荆湖安抚
制置使。以明堂恩进封伯。二年，拜端明殿学士，进封
奉化郡侯。诏入觐，拜参知政事。三年，授宣奉大夫、右
丞相兼枢密，进封公。淳祐二年，进高、孝、光、《宁帝纪》《孝
宗经武要略》《宁宗实录》《日历》《会要》《玉牒》，进金紫光禄
大夫。是冬，封永国公。四年，遭父丧，起复右丞相兼枢
密使，为公论所不容，居闲十有三年。宝祐四年，授观
文殿学士。卒，赠少师，进封鲁国公，谥“忠简”，改谥“庄肃。”
德祐初，夺谥。